Diari Oficial de la Generalitat Valenciana


Sumari del DOGV 3695, del 24-02-2000 (2000/1011)

RESOLUCIÓ de 12 de gener de 2000, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat expedient de delimitació de l'entorn de protecció i de determinació de la normativa de protecció de la Torre Mussa, Benifaió (València).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3695

Data del DOGV
:   24-02-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/1011


Data del document
:   12-01-2000

Organisme emissor
:   Conselleria de Cultura, Educació i Ciència

Tipus de document
:   Resolució

Descriptors 

:   * Benifaió
    * patrimoni arquitectònic
    * protecció del patrimoni

RESOLUCIÓ de 12 de gener de 2000, de la Direcció General de Promoció Cultural i Patrimoni Artístic de la Conselleria de Cultura, Educació i Ciència de la Generalitat Valenciana, per la qual s'acorda tindre per incoat expedient de delimitació de l'entorn de protecció i de determinació de la normativa de protecció de la Torre Mussa, Benifaió (València). [2000/X1011]
  
La disposició addicional primera de la Llei 4/1998, d'11 de juny, de la Generalitat Valenciana, del Patrimoni Cultural Valencià, considera béns d'interés cultural aquells declarats de conformitat amb la Llei 16/1985, de 25 de juny, del Patrimoni Històric Espanyol. En virtut de la dita disposició addicional i de la disposició addicional segona de la citada Llei del Patrimoni Històric Espanyol, la Torre Mussa, sítia a Benifaió (València) constituïx per ministeri directe de la llei un bé d'interés cultural amb la categoria de monument.
  
Vist l'informe del Servei del Patrimoni Arquitectònic i Mediambiental, favorable a la incoació de l'expedient de delimitació de l'entorn de protecció d'este monument i de determinació de la normativa de protecció que ha de regir-lo.
  
Atés el que disposa la disposició transitòria primera, apartat 2 de la Llei 4/1998, de la Generalitat Valenciana, d'11 de juny, del Patrimoni Cultural Valencià, sobre adaptació de les declaracions ja produïdes als requisits i mencions que s'exigixen en la nova normativa autonòmica, així com els seus articles 27 i 28, he resolt:
  
1. Incoar expedient de delimitació de l'entorn de protecció de la Torre Mussa a Benifaió (València), així com de determinació de les normes de protecció aplicables al mateix.
  
Els annexos que s'adjunten a la present resolució delimiten gràficament i literalment l'entorn de protecció i establixen les normes de protecció que han de regir-lo.
  
2. Seguir amb la tramitació de l'expedient d'acord amb les disposicions vigents.
  
3. Donar trasllat d'esta resolució a l'alcaldessa-presidenta de Benifaió i fer-li saber que, de conformitat amb el que establix l'art. 35, en relació amb el 27.4 de la Llei del Patrimoni Cultural Valencià, qualssevol actuacions en esta zona hauran de ser autoritzades per la Direcció General de Promoció Cultural i Patrimoni Artístic sempre amb caràcter previ a la seua execució, i abans de l'aprovació d'atorgament de llicència municipal en el cas que esta siga preceptiva, havent de notificar, a més a més, l'Ajuntament a este centre directiu simultàniament a la notificació a l'interessat les llicències urbanístiques i d'activitat que afecten el monument o el seu entorn de conformitat amb allò que s'ha preceptuat en l'art. 36.4 de la Llei del Patrimoni Cultural Valencià.
  
4. La incoació del present expedient de delimitació comporta la suspensió del tràmit ordinari d'atorgament de llicències municipals de parcel·lació, urbanització, construcció, demolició, activitat i la resta d'actes d'edificació i ús del sòl que afecten l'entorn que ara es delimita en els termes referits en el punt anterior. Pel que fa a les ja atorgades, hauran de sotmetre's preceptivament a la consideració d'este centre directiu amb vista a verificar la seua compatibilitat patrimonial en el termini de dos mesos comptats des de la publicació de la present Resolució i es podran suspendre en la mesura que es revelen incompatibles o contradictòries amb les normes de protecció que figuren en els annexos, de conformitat amb allò que s'ha disposat en l'art. 33 de la Llei del Patrimoni Cultural Valencià.
  
5. Que la present resolució es publique en el Diari Oficial de la Generalitat Valenciana i en el Boletín Oficial del Estado i es comunique al Registre General de Béns d'Interés Cultural, dependent de l'Administració de l'Estat per a la seua anotació preventiva.
  
Cosa que es fa pública als efectes oportuns.
  
València, 12 de gener de 2000.- La directora general de Promoció Cultural i Patrimoni Artístic: Consuelo Ciscar Casabán.
  
Annex I
  
1. Descripció:
  
Es tracta d'una torre de sentinella i defensa de l'època àrab que formaria part del cinturó defensiu de la ciutat de València. També es va utilitzar per a guarnir la població de les incursions barbaresques i com a magatzem de grans. S'ubica als afores de Benifaió, des de la qual es pot dominar la població així com una gran extensió de terreny.
  
És de base quadrada i volum troncopiramidal construïda amb el sistema conegut com a "tapial de pedra". La porta d'accés se situa a uns dos metres de terra i per damunt d'ella es troba l'única finestra de la primera planta. Per damunt s'obrin quatre claraboies o arpilleres per cara, i encara hui conserva alguns merlets a la coberta.
  
L'interior, farcit fins a l'altura de l'accés, es troba partit per un arc ogival que sosté la primera planta. Les quatre parets interiors es troben perforades per quasi dos mil orificis, alguns amb restes d'estaques, que segurament pogueren utilitzar-se per a pujar al seu cim, ja que no s'hi troben restes d'escales.
  
La torre és el més antic vestigi arquitectònic conservat a Benifaió, data possiblement del segle XIII. Se sap que el 10 de juny de 1376 el rei Pere IV va encarregar al Mestre de Montesa que fera obres de reparació a les torres de Benifaió, Silla i altres, a causa de les destruccions que havia patit durant les guerres. La llegenda la suposa comunicada amb la del nucli urbà de la població a 1.500 m de distància aproximadament.
  
En l'actualitat és de propietat municipal i forma part d'un projecte de parc municipal que la circumdaria.
  
2. Justificació de la delimitació proposada.
  
La delimitació s'establix en funció dels següents criteris:
  
- paisatgístics, amb la inclusió dels camins més pròxims des d'on és possible contemplar-la.
  
- arqueològics, incorporant les parcel·les al voltant de la torre en base a la previsible successió de troballes prèvies o lligades a ella.
  
3. Delimitació de l'entorn
  
Origen: intersecció de la prolongació del límit sud de la parcel·la núm. 385 del polígon cadastral núm. 4 amb l'eix del camí situat entre les parcel·les 385 i 390, punt A.
  
Sentit: horari.
  
Línia delimitadora: des de l'origen la línia seguix pel límit entre les parcel·les números 385, 513, 296, 501 i les 547, 384, 298, 184, 186, 187 i límit nord la parcel·la núm. 38 del polígon cadastral núm. 4. Prosseguix a la direcció del camí fins a creuar la via del tren. Gira a sud pel límit est de les vies del tren fins a continuar per l'eix de la carretera comarcal V-42 en direcció oest. Continua a nord pel límit oest del camí Passet fins a girar a est i continuar pel límit entre les parcel·les 315 i 392 amb les 313 i 314. Creua el camí existent i continua pel límit sud de les parcel·les números 391 i 390 fins a l'origen punt A.
  
Annex II
  
Normativa de protecció del monument i el seu entorn (art. 28 de la Llei del Patrimoni Cultural Valencià).
  
Monument:
  
Art. 1. S'atindrà a allò que s'ha disposat en la Secció Segona, Règim dels Béns Immobles d'Interés Cultural, del capítol III, títol II de la Llei 4/1998, d'11 de juny, de la Generalitat Valenciana del Patrimoni Cultural Valencià (DOGV de 18.6.1998), aplicable a la categoria de monument.
  
Art. 2. Els usos permesos seran tots aquells que siguen compatibles amb la posada en valor i gaudi patrimonial del bé, i contribuïsquen a la consecució d'estos objectius. L'autorització particularitzada d'ús es regirà segons allò que s'ha disposat per l'art. 35 de la Llei del Patrimoni Cultural Valencià.
  
Entorn de protecció:
  
Art. 3. Els usos permesos seran l'agrícola i el recreatiu, sempre que siguen compatibles amb la posada en valor i gaudi patrimonial del bé. A fi de preservar el paisatge històric de la torre no s'autoritzarà cap edificació per a qualsevol ús i quedaran expressament prohibits els moviments de terres i excavacions que no es realitzen de conformitat amb l'article següent, senyalitzacions de tipus publicitari, tala d'arbres -sense autorització expressa de la Conselleria de Cultura, Educació i Ciència- i abocament de residus.
  
Art. 4. Les actuacions arqueològiques hauran de ser autoritzades per la Conselleria de Cultura, Educació i Ciència, d'acord amb l'art. 60 de la Llei del Patrimoni Cultural Valencià.
  
Art. 5. La torre metàl·lica i la línia elèctrica aèria existent hauran de ser eliminades per a no perjudicar la panoràmica de la torre i el seu entorn.
  
Art. 6. No es permetran instal·lacions o elements emergents que pertorben el caràcter rústic de l'àmbit protegit.
  
Art. 7. No es permetran les tanques opaques o que desvirtuen la continuïtat paisatgística del territori.